F’konferenza tal-aħbarjiet quddiem Kastilja s-Segretarju Ġenerali tal-Partit Nazzjonalista Chris Said qal li filwaqt li l-Gvern qed jagħti żewġ ċenteżmi lill-poplu, d-deputati tiegħu se jkunu qed jieħdu bejnithom €1 miljun f’leġislatura, somma li teskludi l-onorarja li huma intitolati għalija bħala membri parlamentari. Fost l-oħrajn Dr Said semma lil Silvio Schembri li skont il-kelliem qed jiekol b’erba’ ħluq u jaqla aktar minn €65,000 f’sena, filwaqt li oħrajn jinkludu lil Silvio Parnis, Luciano Busuttil u Charles Buhagiar. Id-deputat Nazzjonalista Jason Azzopardi wkoll preżenti qal li dan ma kienx biżżejjed u il-Gvern Laburista beda jagħti l-impjiegi lill-familjari tal-qalba. Minbarra l-aktar popolari, l-mara tal-Ministru Konrad Mizzi, hemm bosta oħra qal Dr Azzopardi, fosthom il-mara tad-deputat Silvio Schembri, hu s-Segretarju Parlamentari Stefan Bountempo, is-sieħeb ta’ Cyrus Engerer u qraba ta’ bosta uffiċjali għolja fil-Partit Laburista. Dr Azzopardi qal li dawn ma ngħatawx impjieg b’mertu iżda għax huma tal-qalba. Żied li b’dak li għamel il-Gvern mhux talli kiser il-wegħda tal-meritokrazija iżda difinha.